1. ------IND- 2018 0178 S-- HU- ------ 20181122 --- --- FINAL

**LIFS 2018:4**

Közzétéve  
2018. augusztus 8-án

A Svéd Szerencsejáték-hatóság szabályzata és általános ajánlása a nemzeti sorsjátékokról és a közérdekű céllal szervezett sorsjátékokról;

2018. július 25-én elfogadva.

A Svéd Szerencsejáték-hatóság ezennel a következőket írja elő[[1]](#footnote-1) a szerencsejáték-rendelet (2018:1475) 16. fejezetének 3. §-a; 8. §-ának 4. pontja; 9. §-a; 10. §-ának 1. pontja; és 11. §-ának 1–2. pontja értelmében, valamint a következő általános ajánlást fogadja el.

1. fejezet Hatály és terminológia

**1. §** E szabályzat és általános ajánlás a szerencsejáték-törvény (2018:1138) 5. fejezetének 1. §-a alapján nemzeti sorsjátékok nyújtására jogosult felekre, valamint a szerencsejáték-törvény 6. fejezetének 3. §-a alapján sorsjátékok nyújtására jogosult felekre vonatkozik.

**2. §** Eltérő rendelkezés hiányában az e szabályzatban használt fogalmak és megnevezések a szerencsejáték-törvényben (2018:1138) és a szerencsejáték-rendeletben (2018:1475) meghatározottakkal azonos jelentéssel bírnak.

E szabályzatban és általános ajánlásban a következő fogalommeghatározások érvényesek

1. *rejtett biztonsági UV-jellemző:* UV-fény alatt fluoreszkáló kép vagy mintázat, amely szabad szemmel nem látható. A kép/mintázat csak 365 nm-es hullámhosszúságú UV-fénnyel való megvilágítás hatására jelenhet meg, és olyan színben kell fluoreszkálnia, amely eltér a nyomtatása hátteréül szolgáló színtől.
2. *utólag meghatározott eredményű sorsjegy:* nem lezárt sorsjegy, amelynek sorsolása a vásárlás után történik.
3. elektronikus sorsjegy: fizikai sorsjegy-hordozó, amely elektronikus komponenseket és egy vagy több szelvényt tartalmaz.
4. második osztályú sorsolás: olyan sorsolás, amely során a szelvény egy olyan sorsolásban szerepel, amelynek a nyereménye előre meghatározott.
5. előre meghatározott eredményű sorsjegy: olyan lezárt sorsjegy, amely közvetlenül a vásárló számára mutatja meg, hogy nyertes vagy vesztes szelvényről van-e szó.
6. kémiai törlési védelem: a papír olyan vegyszereket tartalmaz, amelyek oldószerekkel vagy oxidálószerekkel (alkohol, savak, szénhidrogének, klór, felületaktív anyagok stb.) érintkezve elszíneződnek.
7. másolásvédelem: másolás esetén megváltoznak vagy hibássá válnak a dokumentum biztonsági jellemzői.
8. felfedés: a játékinformációt elrejtő rétegek, például a lekaparandó anyag eltávolítása.
9. *mikroszöveg*: szabad szemmel nézve csak egy vonalnak tűnő, max. 0,30 mm magas és min. 35 mm hosszú, kis méretű szöveg, amely azonban nagyítás mellett jól olvasható.
10. *dombornyomás*: vastag réteg tintával készített betűk, számok vagy szimbólumok, amelyek kiemelkednek a papír felületéből. A másik megoldás szerint a betűk, számok vagy szimbólumok bele vannak nyomva a papírba, azon bemélyedést képezve.
11. reprodukció: műszaki berendezéssel történő képalkotás, majd azt követően nyomtatás vagy kinyomtatás.
12. játékinformáció: a sorsjegyen található információ, amely meghatározza, hogy nyertes vagy vesztes sorsjegyről van-e szó.
13. vízjel: a papírgyártási folyamat során előállított, a fény áthaladására megjelenő képek vagy mintázatok. A kép/mintázat azért jelennek meg, mert a papír eltérő vastagsággal készül; a vastagabb területek sötétebbnek, a vékonyabbak világosabbnak tűnnek.
14. biztonsági mintázat: legalább két színből álló, legfeljebb 0,10 mm vonalvastagságú, egymást éles szögben metsző vékony vonalakból áll. Lehet hamis dombornyomás is, vagyis ahol a vékony vonalak olyan mintázatot alkotnak, amely dombornyomás (három dimenziós mintázat) hatását kelti.
15. fedőnyomtatás: nyomtatott kép vagy mintázat, amely kaparós bevonat vagy hasonló elem felületére van elhelyezve úgy, hogy egyértelműen megállapítható legyen, hogy a kaparós bevonatot felfedték-e.

2. fejezet Közérdekű céllal szervezett sorsjátékok

**1. §** A szerencsejáték-törvény (2018:1138) 6. fejezetének 3. §-a értelmében a közérdekű céllal szervezett sorsjátékok sorsjegyeinek értékesítése előtt könyvelőt/könyvvizsgálót kell kijelölni.

A könyvelő/könyvvizsgáló feladata a sorsjáték könyvelésének felülvizsgálata és könyvvizsgálói jelentés készítése.

Általános ajánlás:

Ha egy sorsjáték becsült árbevétele 5 millió SEK fölött van, okleveles könyvelőt vagy engedéllyel rendelkező könyvvizsgálót kell alkalmazni.

A felülvizsgálatot a Svéd Szerencsejáték-hatóság által a közérdekű céllal szervezett sorsjátékok könyvelői/könyvvizsgálói számára kiadott utasítások szerint kell végezni.

**2. §** A sorsjáték végén az engedélyes eljuttatja a Svéd Szerencsejáték-hatósághoz a sorsjáték könyvelését és a könyvvizsgálói jelentést.

3. fejezet Kifizetési táblázatok, nyeremények, sorsolások és sorsolási eredmények

Kifizetési táblázat

1. § A nyomtatott vagy elektronikus sorsjegyeknek meg kell felelniük a meghatározott kifizetési táblázatnak.

A nyertes és a vesztes sorsjegyek nem bocsáthatók rendelkezésre egymástól elkülönítve.

Nyeremények

2. § Ha egy sorsjátékban pénznyereménytől eltérő nyeremények vannak, azokat piaci értékükön kell értékelni.

A nehezen értékelhető nyeremények értékelését pártatlan, tájékozott félnek kell elvégeznie.

Általános ajánlás:

A műalkotások és egyéb javak formájában meglévő nyereményeket nehéz lehet az engedélyesnek értékelnie.

Utólag meghatározott eredményű sorsjegyek

**3. §** Ha a sorsolási eredmény kizárólag az eladott sorsjegyeken alapul, sorsolás előtt dokumentálni kell az eladatlan sorsjegyeket.

A sorsolási eredmények jegyzőkönyvezése, módosítása és érvénytelenítése

**4. §** A sorsolás eredményét jegyzőkönyvben kell dokumentálni. A jegyzőkönyvet az engedély érvényességi ideje alatt meg kell őrizni.

**5. §** A sorsolási eredmények nem módosíthatók.

Ha az eredményeket érintő hibák léptek fel, a sorsolás eredményét még az eredmények közzététele előtt érvényteleníteni kell.

A sorsolási eredmény fenti bekezdés szerinti érvénytelenítésekor az adatokat és az érvénytelenített eredményt dokumentálni kell és az engedély érvényességi ideje alatt meg kell őrizni.

4. fejezet A fizikai sorsjegyek tulajdonságai

1. § A második osztályú sorsolások egyes sorsjegyeinek egyedinek kell lenniük.

A megadott engedély szerint az egyedi sorsjegynek adott tömbhöz vagy sorozathoz kell tartoznia.

**2. §** A nyomtatott/elektronikus sorsjegyek nem rendelkezhetnek olyan fizikai hibákkal vagy jelzésekkel, amelyek lehetővé teszik a nyertes sorsjegyek kiszűrését.

Ne lehessen leolvasni a játékinformációt a lezárt sorsjegyről.

A lezárt sorsjegyeknek biztosítottnak kell lenniük a manipulációval és reprodukcióval szemben.

3. § Ha olyan hiányosságok vannak a sorsjegyek tulajdonságaiban, amelyek miatt nem felelnek meg e szabályzat követelményeinek, abba kell hagyni a gyártást és érvényteleníteni kell a meglévő sorsjegyeket.

**4. §** Az alábbiak vonatkoznak azokra az előre meghatározott eredményű lezárt sorsjegyekre, amelyeknél a nyeremény maximális értéke az áralapösszeg 1/1-ed részét meghaladja

1. ne lehessen ismét lezárni a már felnyitott sorsjegyet,
2. ne lehessen leolvasni a játékinformációt a sorsjegy fény elé tartásával,
3. a játékinformáció nem képezhet kiemelkedő domborodást vagy bemélyedést a lezárás külső felületén,
4. a sorsjegynek másolásvédelemmel kell rendelkeznie,
5. a sorsjegynek biztonsági UV-jellemzővel kell rendelkeznie,
6. a lekaparásra szolgáló mezőnek olyan fedőnyomtatással kell rendelkeznie, amely elfedi a játékinformációt és az ellenőrző mezőket,
7. a lezárt ellenőrző mezőket óvni kell a felfedés és elolvasás ellen,
8. ne lehessen leolvasni a játékinformációt statikus elektromosság segítségével,
9. a játékinformációnak ne legyenek fix pozíciói,
10. a játékinformációt védeni kell a módosítással szemben, és
11. a sorsjegyen mikroszöveget kell feltüntetni.

Általános ajánlás:

Példák a másolásvédelemre: nehezen másolható színek, raszteres csapdák, nyomatok vagy kiképzések eltérő fényvisszaveréssel, pl. fényes kiképzés matt papíron, és különleges papírok.

A lekaparásra szolgáló mezőben mikroszöveg helyezhető el.

**5. §** Az alábbiak vonatkoznak azokra az utólag meghatározott eredményű lezárt sorsjegyekre, amelyeknél a nyeremény maximális értéke az áralapösszeg 1/1-ed részét meghaladja

1. a sorsjegynek másolásvédelemmel kell rendelkeznie,
2. a sorsjegynek biztonsági UV-jellemzővel kell rendelkeznie,
3. a sorsjegynek biztonsági mintázattal kell rendelkeznie,
4. a játékinformációt védeni kell a módosítással szemben,
5. a sorsjegyen mikroszöveget kell feltüntetni,
6. a sorsjegy előállításához vízjeles papírt vagy azzal egyenértékű biztonsági szintű papírt kell használni, és
7. a papírnak kémiai törlés elleni védelemmel kell rendelkeznie.

Általános ajánlás:

Példák a másolásvédelemre: nehezen másolható színek, raszteres csapdák, nyomatok vagy kiképzések eltérő fényvisszaveréssel, pl. fényes kiképzés matt papíron, és különleges papírok. A lekaparásra szolgáló mezőben mikroszöveg helyezhető el.

Az „egyenértékű biztonsági szintű papír” azt jelentheti, hogy a sorsjegy olyan biztonsági jellemzők kombinációjával rendelkezik, amelyek a vízjeles papíréval egyenértékű biztonságot nyújtanak.

**6. §** Az alábbiak vonatkoznak azokra az elektronikus sorsjegyekre, amelyeknél a nyeremény maximális értéke az ár alapösszeg 1/6-od részét meghaladja

1. látható nyom hagyása nélkül ne lehessen aktiválni és visszaállítani a sorsjegyet,
2. a sorsjegynek biztonsági UV-jellemzővel kell rendelkeznie,
3. a sorsjegynek másolásvédelemmel kell rendelkeznie,
4. a sorsjegynek fedőnyomtatással ellátott ellenőrző mezővel kell rendelkeznie,
5. az elektronikus elemeket és kijelzőket védeni kell a manipuláció ellen, és
6. a sorsjegyen mikroszöveget kell feltüntetni.

Általános ajánlás:

Példák a másolásvédelemre: nehezen másolható színek, raszteres csapdák, nyomatok vagy kiképzések eltérő fényvisszaveréssel, pl. fényes kiképzés matt papíron, és különleges papírok. A lekaparásra szolgáló mezőben mikroszöveg helyezhető el.

5. fejezet A sorsjegyek kezelése

A kész sorsjegyek kezelése

1. § Dokumentált eljárásoknak kell rendelkezésre állniuk a kész sorsjegyek kezeléséhez.

Az eljárásoknak a részben kész sorsjegyekre is vonatkozniuk kell.

2. § A játékadatok generálása során jogosulatlan személyek ne kapjanak teljes körű betekintést abba, hogy a nyertes sorsjegyek hol helyezkednek el a kész sorsjegyek között.

3. § A késztermékeket és egyéb érzékeny anyagokat biztonságosan és védve kell tartani.

A fizikai sorsjegyek kezelésére és tartására használt terekhez való hozzáférést szolgáló kártyákat, kódokat, kulcsokat és egyéb eszközöket úgy kell ellenőrizni, hogy jogosulatlan személyek ne férhessenek hozzájuk.

4. § A fizikai sorsjegyeket úgy kell becsomagolni, hogy az egyes sorsjegyekhez történő hozzáféréshez a külső csomagolást fel kelljen tépni.

Ha a fizikai sorsjegyek raklapon vannak csomagolva, a raklapot plombálni kell, hogy annak tartalma ne legyen látható.

A plomba vagy a csomagolás minden sérülését dokumentálni kell.

5. § A kész fizikai sorsjegyek szállítását biztonságos módon kell végezni.

Általános ajánlás:

A kész fizikai sorsjegyek szállítását plombálható járművekkel rendelkező, megbízható cégekre kell bízni. Az útvonal megválasztásakor ügyelni kell arra, hogy a fuvarozó – például – gazdasági előnyszerzés érdekében ne választhasson kockázatosabb útvonalat. Útközben kerülni kell a megállásokat.

A leszállításokat úgy kell megtervezni, hogy az áru kirakodását és biztonságos tárolóba helyezését a megérkezéskor azonnal el lehessen végezni. A teherautót nem szabad sem éjszakára, sem más időpontban átmenetileg felügyelet nélkül hagyni.

Az eladatlan és a beváltott nyertes sorsjegyek kezelése

6. § Dokumentált eljárásoknak kell rendelkezésre állniuk az eladatlan és a beváltott nyertes sorsjegyek kezeléséhez.

A sorsjáték után a lehető leghamarabb meg kell semmisíteni az eladatlan és a beváltott nyertes sorsjegyeket.

Ha valamilyen szerencsejáték rendszeren keresztül történik meg a nyeremény érvényesítése, akkor ez helyettesíti a fent említett megsemmisítést.

A sérült sorsjegyek kezelése

7. § Dokumentált eljárásoknak kell rendelkezésre állniuk az előállítás vagy a szállítás során megsérült fizikai sorsjegyek kezeléséhez.

Az előállítás vagy a szállítás során megsérült sorsjegyek pótlása esetén is ügyelni kell arra, hogy a kifizetési táblázat, a nyeremények eloszlása és a leszállított sorsjegyek száma a megrendelés szerinti legyen.

A sérül fizikai sorsjegyeket dokumentálni kell és meg kell semmisíteni.

A selejt nyomtatott anyagok és egyéb eszközök kezelése

8. § Dokumentált eljárásoknak kell rendelkezésre állniuk a fizikai sorsjegyek előállítása során felhasznált selejt nyomtatott anyagok és egyéb eszközök kezeléséhez.

Minden selejt nyomtatott anyagot dokumentálni kell és meg kell semmisíteni.

A használt adathordozók kezelése

9. § Dokumentált eljárásoknak kell rendelkezésre állniuk a fizikai sorsjegyek adatainak generálására szolgáló elhasznált rendszerek kezeléséhez és a már nem használatos nyomtatott fizikai sorsjegyek érvényesítéséhez.

A nyereményinformációkat tartalmazó fájlokat úgy kell kezelni, hogy jogosulatlan személyek ne tudják az információkat lemásolni, rossz célra felhasználni vagy megrongálni.

Megsemmisítés

10. § Dokumentált eljárásoknak kell rendelkezésre állniuk a megsemmisítés kezeléséhez.

Általános ajánlás:

A megsemmisítést mindig legalább két személy jelenlétében kell végezni.

6. fejezet Információ a szerencsejáték-ügynökök részére

**1. §** A szerencsejáték-ügynököknek ismerniük kell a szerencsejáték-törvény(2018:1138), szerencsejáték-rendelet (2018:1475), a rendeletek, az általános ajánlás és a szabályzat vonatkozó részeit, valamint az engedélyesre vonatkozó szerződéses feltételeket. Tisztában kell lenniük továbbá az engedélyes azon belső eljárásaival és irányvonalaival, amelyek a szerencsejáték-értékesítői tevékenységeket érintik.

Általános ajánlás:

A szerencsejáték-törvény, a rendelet és a szabályzat vonatkozó részei közé tartozhat például az, hogy csak 18 éven felüliek játszhatnak, hogy szerencsejátékhoz tilos hitelt adni és hogy a játékos hol kaphat információt és segítséget az önvizsgálathoz, önkizáráshoz és egyéb, a szerencsejátékhoz kapcsolódó kérdésekben.

7. fejezet Játékosfiók és ideiglenes játékosfiók

**1. §** Egy játékos csupán egy játékosfiókkal rendelkezhet.

Az első bekezdés nem alkalmazandó abban az esetben, ha az engedélyes különböző URL-eken keresztül biztosít szerencsejáték-szolgáltatást. Ilyen esetben a játékos rendelkezhet egynél több játékosfiókkal az engedélyesnél, feltéve, hogy az engedélyes

1. képes azonosítani és meghatározni a játékos külön játékosfiókjait;
2. biztosítja a játékos kizárását az engedélyes valamennyi játékából, amennyiben a játékos a szerencsejáték-törvény (2018:1138) 14. fejezetének 11. §-a szerint az önkizárás mellett dönt, kivéve, ha a játékos kifejezetten úgy dönt, hogy csupán egy vagy több adott játék esetében szeretné alkalmazni az önkizárást;
3. a játékos valamennyi külön játékosfiókja tekintetében nyomon tudja követni a játékos szerencsejátékkal kapcsolatos viselkedését és tranzakcióit.

**2. §** A játékos nem helyezhet el az áralapösszeg 1/4 részénél többet az ideiglenes játékosfiókban.

**3. §** Az ideiglenes játékosfiókkal rendelkező játékosokat a regisztrációtól számított 15 napon belül figyelmeztetni kell, hogy nyújtsák be a regisztrációkor megadott információkat igazoló dokumentumokat.

Ideiglenes játékosfiók legfeljebb 30 napig használható szerencsejátékra.

8. fejezet Információ a játékosok részére

**1. §** A szerencsejáték-törvény (2018:1138) 14. fejezetének 4. §-ában rögzítettek mellett az alábbi információkat kell a játékosok számára azonnal elérhetővé tenni

1. az engedélyes neve, telefonszáma és e-mail címe;
2. adott esetben a kedvezményezettre vonatkozó információk;
3. az értékesítési időszak és/vagy engedélyezett időszak;
4. a szerencsejátékokhoz kapcsolódó lehetséges kockázatok;
5. egy – a szerencsejáték tevékenységtől független – szerencsejáték segélyvonal elérhetőségei, amely a svédországi viszonyok alapján képes segítséget nyújtani;
6. hogy a Svéd Szerencsejáték-hatóság az engedélyező és a felügyeleti hatóság;
7. az adott sorsjátékban alkalmazott sorsjegy ára, tét vagy azzal egyenértékű jellemző;
8. az adott sorsjátékban való részvétel bármely egyéb költsége; és
9. adott esetben a sorsjegyek száma vagy azzal egyenértékű jellemző.

Ha a nyereményeket nem fizetik ki azonnal, a játékos részére információt kell adni a nyeremények kifizetésének idejéről és módjáról, valamint az utolsó nyereménykifizetési napról.

Utólag meghatározott eredményű és sorsjegy nélküli sorsjátékok esetén a húzási eredmények idejéről és közzétételi módjáról és az esetleges nyereményelosztó húzás napjáról is információt kell adni.

Általános ajánlás:

Független segélyvonal lehet például a „Stödlinjen”.

2. § A fizikai sorsjegyekre vagy azokkal egyenértékű eszközökre vonatkozó, 1. § szerinti információt világos és jól látható módon kell megadni. Az 1. § 2., 4. és 6. pontja szerinti információ azonban a sorsjegyen történő feltüntetéstől eltérő módon is biztosítható, mivel a sorsjegy rögzíti, hogy hol érhető el az információ.

A fizikai sorsjegyeken a kifizetési táblázatot világos és jól látható módon kell megadni.

A szerencsejáték-törvény (2018:1138) 11. fejezetének 6. §-a szerinti vállalkozókra vonatkozó információ csak akkor közölhető, ha az a játékosok számára a jogaik érvényesítése miatt szükséges.

Általános ajánlás:

A kifizetési táblázat feltüntethető például a fizikai sorsjegyek hátoldalán.

Elő kell segíteni azt, hogy a játékosok könnyen megismerhessék az engedélyes vagy a kedvezményezett kilétét. Az engedélyesekre vagy a kedvezményezettekre vonatkozó információ például a fizikai sorsjegyek elején tüntethető fel.

**3. §** A szerencsejáték-törvény (2018:1138) 12. fejezetének 1. §-a alapján regisztrációt igénylő sorsjegyek vásárlásakor az 1. § 4–6. pontja szerinti információt és a játékban való részvétel korlátozási lehetőségére vonatkozó információt – a szerencsejáték-törvény 14. fejezetének 7. §-a, 14. fejezete 11. §-ának első bekezdése és 14. fejezetének 12. §-a, valamint a szerencsejáték-rendelet (2018:1475) 11. fejezetének 3. §-a értelmében – a játékos regisztrációja előtt a játékos rendelkezésére kell bocsátani.

**4. §** Online sorsjegy esetén az 1. § első bekezdésének 1–3. és 5. pontjában előírt információt jól láthatóan kell feltüntetni az engedélyes honlapján a Svéd Szerencsejáték-hatóság logójával, továbbá a hatóság weboldalára és a használati feltételekre mutató hivatkozással együtt.

5. § Ha változás történik az aktuális használati feltételekben, és a változás nem jelentéktelen, a játékosokat még a változás hatályba lépése előtt értesíteni kell a változásról.

Általános ajánlás:

Jelentéktelen változás lehet például a helyesírási hibák javítása.

A felhasználási feltételekben bekövetkezett változásokra vonatkozó, a játékosoknak szóló információk biztosíthatók például egy írásos értesítés formájában, vagy a játékosnak a bejelentkezéskor az új feltételekről való, jóváhagyást igénylő értesítése útján.

9. fejezet Az engedélyeseknek az alábbi információk feltüntetésével kell jelentéseket készíteniük

**1. §** Az engedélyeseknek regisztrálniuk kell, és a megadott engedélynek megfelelően a sorsjegyek tömbje, sorozata vagy hasonló jellemzője szerinti bontásban az alábbi információk feltüntetésével kell jelentéseket készíteniük

1. a nyomtatott sorsjegyek teljes száma a kifizetési táblázat szerint;
2. az eladott sorsjegyek teljes száma;
3. az eladott sorsjegyekből származó teljes bevétel;
4. a kifizetett nyeremények teljes összege;
5. a kifizetett nyeremények teljes összege a kifizetési táblázat szintjei szerinti bontásban; valamint
6. a kifizetési arány tényleges eredménye.

**2. §** Az engedélyeseknek dokumentálniuk kell, és az értékesítés előtt manipulált vagy egyéb módon elveszett sorsjegyekre vonatkozóan jelentéseket kell készíteniük.

1. E szabályzat 2019. január 1-jén lép hatályba.
2. A szabályzat vonatkozik azokra az engedélykérelmekre is, amelyeket 2018. augusztus 1-je után nyújtanak be a Svéd Szerencsejáték-hatósághoz, és amelyek a 2019. január 1-je utáni időszakra vonatkoznak.

A Svéd Szerencsejáték-hatóság nevében

CAMILLA ROSENBERG

Johan Röhr

1. Lásd a műszaki szabályokkal és az információs társadalom szolgáltatásaira vonatkozó szabályokkal kapcsolatos információszolgáltatási eljárás megállapításáról szóló, 2015. szeptember 9-i (EU) 2015/1535 európai parlamenti és tanácsi irányelvet. [↑](#footnote-ref-1)